सोने की चमक से सरकारी खजाना 5 अरब डॉलर बढ़ा  
इस महीने सोने की कीमतों में 20% से अधिक की तेजी से रिजर्व बैंक के पास जमा सोने का मूल्य करीब 5 अरब डॉलर (22,000 करोड़ रुपये) बढ़ा है।
सोने में तेजी से अकेले सर्राफा व्यापारी और निवेशक ही नहीं, बल्कि सरकार भी मुनाफा कमा रही है। इस महीने सोने की कीमतों में 20 प्रतिशत से अधिक की तेजी से रिजर्व बैंक के पास जमा सोने का मूल्य करीब 5 अरब डॉलर (22,000 करोड़ रुपये) बढ़ा है।  रिजर्व बैंक भारत सरकार के लिए सोने के संरक्षक (कस्टोडियन) के रूप में काम करता है। केंद्रीय बैंक देश के अंतरराष्ट्रीय रिजर्व पोर्टफोलियो में सोना रखता है। बीते माह के अंत तक इसके पास 1,11,940 करोड़ रुपये (25.35 अरब डॉलर) मूल्य का सोना था।  घरेलू बाजार में सोने की कीमतें इस महीने की शुरुआत से लेकर अब तक 20.4 प्रतिशत तक बढ़ चुकी हैं और यह 28,230 रुपये प्रति 10 ग्राम के रिकॉर्ड स्तर पर पहुंच चुकी है। उधर, अंतरराष्ट्रीय बाजार में भी सोने की कीमतें 16 प्रतिशत से अधिक की तेजी के साथ 1,880 डॉलर प्रति औंस पर पहुंच चुकी हैं, जो पहले 1,616 डॉलर प्रति औंस पर थीं।  कीमतों में 20 प्रतिशत की वृद्धि को देखते हुए रिजर्व बैंक के पास जमा सोने का मूल्य अगस्त में अभी तक 22,000 करोड़ रुपये से अधिक या करीब 5 अरब डॉलर तक बढ़ चुका है। विशेषज्ञ सोने की कीमतों में तेजी जारी रखने का अनुमान व्यक्त कर रहे हैं और उनका मानना है कि सोने की कीमतें दिवाली से पहले 30,000 रुपये का स्तर छू सकती हैं, क्योंकि निवेशक शेयर बाजार से पैसा निकालकर सोने में लगा रहे हैं।